VENDIM
Nr. 191, datë 12.8.2025

MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “INFOTELECOM-ALBSOLAR 4” SHPK, PËR LICENCIM NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK, ME KAPACITET PRODHUES 35.6 MW

Në mbështetje të neneve 16 dhe 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; neneve 4, pika 1, germa “a”, 5, pika 1, germa “a”, dhe 10, pikat 1 dhe 3 të rregullores “Për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe neneve 15 dhe 19, pika 1, germa “a”, të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 12.8.2025, mbasi shqyrtoi relacionin me nr. 2207/1 prot., datë 7.8.2025, të Drejtorisë së Licencimit dhe Autorizimeve “Mbi kërkesën e shoqërisë ‘Infotelecom-Albsolar 4’ sh.p.k. për licencim në veprimtarinë e prodhimit të energjisë elektrike”,
konstatoi se: 
- Shoqëria “Infotelecom-Albsolar 4” sh.p.k., me shkresën e protokolluar në ERE me nr. 2207 prot., datë 30.7.2025, ka paraqitur kërkesën për licencim në veprimtarinë e prodhimit të energjisë elektrike nga centrali fotovoltaik, me vendndodhje në rrugën “Gjorica e Poshtme”, Njësia Administrative Gjoricë, Bashkia Bulqizë, qarku Dibër. Në formularin – shtojca 2 – të kërkuar sipas Rregullores së licencimit, shoqëria ka deklaruar se kapaciteti i instaluar është 40 mw, por konstatohet se nga dokumentacioni bashkëlidhur aplikimit për licencim (Marrëveshja me Ministrinë e Infrastrukturës dhe Energjisë (MIE) me nr. 9476 prot., datë 4.12.2024) kapaciteti i instaluar është 35.6 mwac, ndaj dhe ERE do t’i referohet këtij kapaciteti.
- Megjithëse në marrëveshjen e lidhur me MIE-n kapaciteti i centralit fotovoltaik është përcaktuar si 35.6 mwac, ERE, në zbatim të praktikës së saj rregullatore dhe kuadrit ligjor, i referohet kapacitetit të instaluar në mw. Kjo sepse kapaciteti nominal i njësisë gjeneruese përcaktohet sipas standardeve teknike vetëm në mw, ndërsa termi mwac lidhet me fuqinë efektive pas konvertimit nga DC (rryma e drejtë) në AC (rryma alternative). Përdorimi i mw siguron uniformitet, krahasueshmëri dhe saktësi në dokumentacionin zyrtar për të gjitha teknologjitë gjeneruese (fotovoltaike, hidro, eolike etj.).
- Nga shqyrtimi i aplikimit, në referencë të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, rezulton se:
Përputhshmëria e aplikimit me Rregulloren
- Në përputhje me nenin 9, pikat 1 dhe 1.1 të rregullores, aplikuesi ka dorëzuar dokumentacionin e kërkuar për pajisjen me licencë, sipas germave (“a”, “b” dhe “c”), si dhe ka kryer pagesën e aplikimit sipas aneksit A.
- Në përputhje me nenin 9, pika 1.2, të rregullores, aplikuesi ka dorëzuar dokumentacionin juridik dhe administrativ të kërkuar sipas germës “a”.
- Në përputhje me nenin 9, pika 1.3 të rregullores, aplikuesi ka dorëzuar dokumentacionin financiar dhe fiskal të kërkuar sipas germës “a”.
- Në përputhje me nenin 9, pika 2 të rregullores, aplikuesi ka dorëzuar dokumentacionin specifik për licencimin në aktivitetin e prodhimit të energjisë elektrike sipas germës “b”. 
Pajisja e shoqërisë me leje dhe miratime të tjera
- Shoqëria ka depozituar “Marrëveshjen për zhvillimin e projektit në lidhje me projektimin, financimin, ndërtimin, funksionimin dhe mirëmbajtjen e impiantit fotovoltaik, me kapacitet të instaluar 35,6 mwac dhe kapacitet të mbështetur 35,6 mwac, që do të vendoset ne Bashkinë Bulqizë, rruga ‘Gjoricë e Poshtme’, Shqipëri”, me nr. 9476 prot., datë 4.12.2024, nënshkruar ndërmjet MIE-s dhe Bashkimit të Përkohshëm të Shoqërive “Solar Park Gjoricë” sh.p.k., “Info-Telecom” sh.p.k dhe “Adame Mühendisklik Enerji SAN. TİC. LTD. ŞTİ”.
- Shoqëria ka marrë miratimin në parim të pikës së lidhjes me rrjetin e transmetimit nëpërmjet shkresës së “Operatorit të Sistemit të Transmetimit” (OST) sh.a., me nr. 2960/1 prot., datë 31.5.2024, për lidhjen e Parkut Fotovoltaik “Gjorica Solar”, me rrjetin 110 kV të transmetimit.
- Shoqëria ka bërë me dije se është pajisur me lejen e zhvillimit, të miratuar me vendimin e Këshillit Kombëtar të Territorit (KKT) nr. 41, datë 29.5.2024, me subjekt zhvillues “Infotelecom-Albsolar 4” sh.p.k. Duke qene se konstatohet mospërputhje në datën e referuar të kësaj lejeje zhvillimi dhe datës së regjistrimit në QKB (27.8.2024), që rezulton më e vonë se vetë data e pajisjes me leje zhvillimi, shoqëria duhet të japë sqarimet përkatëse përfshirë nëse bëhet fjalë për një lapsus në referimin e vitit të dhënies së kësaj lejeje.
- Në këtë aplikim duhet të plotësohet dhe sa vijon:
NENI 9
Formati dhe dokumentacioni për aplikim
Pika 1.2, “Dokumentacioni juridik dhe administrativ”
Shoqëria duhet të depozitojë:
- Dëshminë e penalitetit të lëshuar nga Drejtoria e Përgjithshme e Burgjeve, për administratorin dhe vetë shoqërinë (germa “b”).
- Informacion/dokumentacion mbi bërjen efektive të stafit të përcaktuar në strukturën organizative të depozituar, si p.sh. marrëveshje shërbimi të jashtme etj., duke sqaruar nëse kjo strukturë është aktualisht funksionale apo do të bëhet efektive në të ardhmen (germa “c”).
Pika 1.3. Dokumentacioni financiar dhe fiskal
Shoqëria duhet të depozitojë:
- Vërtetimin që nuk ka detyrime të pashlyera ndaj organeve tatimore (germa “a”).
- Dokumentacion vërtetues të disponimit të mbështetjes financiare për të mbuluar vlerën e investimit sipas kontratës me MIE-n (germa “b”).
- Planin e biznesit në format të printuar, origjinal ose fotokopje të njësuar me origjinalin, të dedikuar për veprimtarinë e prodhimit të energjisë elektrike, si dhe në përputhje me lejet/autorizimet e tjera (germa “c”).
Pika 2, “Dokumentacioni specifik sipas tipit të licencës”
2.1 Për t’u pajisur me licencë për prodhimin e energjisë elektrike, aplikuesi duhet të depozitojë në ERE dokumentacionin/informacionin si më poshtë:
- Të informojë mbi kapacitetin e instaluar të secilës njësi gjeneruese të centralit, si dhe të paraqesë një dokument teknik (p.sh. garancinë përkatëse, nëse e disponon) në kuptim të parashikimit të bërë në lidhje me jetëgjatësinë e projektit (30 vjet), me qëllim vlerësimin e jetëgjatësisë së pritshme të centralit në raport me afatin e disponimit të licencës (germa “a”).
- Marrëveshjen për Zhvillimin e Projektit të nënshkruar me MIE-n në format origjinal ose fotokopje të njësuar me origjinalin (germa “b”).
- Miratimin përfundimtar/marrëveshjen për pikën e lidhjes të nënshkruar me OST sh.a. (germa “c”).
- VNM-në paraprake (germa “e”).
Për gjithë sa më sipër, Bordi i ERE-s

VENDOSI:

1. Të fillojë procedurën për licencimin e shoqërisë “Infotelecom-Albsolar 4” sh.p.k. në veprimtarinë e prodhimit të energjisë elektrike nga centrali fotovoltaik, me kapacitet prodhues 35.6 mw, me vendndodhje në rrugën “Gjorica e Poshtme”, Njësia Administrative Gjoricë, Bashkia Bulqizë, qarku Dibër.
2. Drejtoria e Licencimit dhe Autorizimeve të njoftojë shoqërinë “Infotelecom-Albsolar 4” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

